জনজীবনের স্থানীয় সমস্যাগুলো সম্পর্কে তিনি অত্যন্ত সচেতন। পঞ্চাশের মন্বন্তর তিনি দেখেছেন। তখন তার বয়স মাত্র ১৮। সেই বয়সেই গ্রামে পল্লীমঙ্গল সমিতি গঠন করেছেন, তার উদ্যোগে ধর্মগোলা স্থাপিত হয়েছে; উদ্দেশ্য ফসল কাটার সময়ে ধনী কৃষকদের কাছ থেকে ধান সংগ্রহ করে গোলায় রাখা হবে, আপৎকালীন সাহায্যের জন্য। অভিনব পদক্ষেপ যে তাতে সন্দেহ কী। কিন্তু ওপরের উদ্ধৃতিতে যা ব্যক্ত হয়েছে সে-উপলব্ধি ওই সময়েই জন্মায়, যার তাড়নায় তিনি জাতীয় অর্থাৎ মুসলিম লীগ রাজনীতির সঙ্গে যুক্ত হন।